Title: ประกาศกระทรวงการคลัง เรื่อง กำหนดหลักเกณฑ์การตีความในพิกัดอัตราภาษีสรรพสามิต

ประกาศกระทรวงการคลัง

ประกาศกระทรวงการคลัง
เรื่อง 
กำหนดหลักเกณฑ์การตีความในพิกัดอัตราภาษีสรรพสามิต
---------

                        อาศัยอำนาจตามความในมาตรา
๕ วรรคสาม แห่งพระราชบัญญัติพิกัดอัตรา
ภาษีสรรพสามิต พ.ศ. ๒๕๒๗
รัฐมนตรีว่าการกระทรวงการคลังกำหนดหลักเกณฑ์การตีความใน
พิกัดอัตราภาษีสรรพสามิตไว้ ดังต่อไปนี้
                        การจำแนกประเภทสินค้าให้เป็นไปตามลักษณะสินค้าในตอนนั้น
ๆ โดยถือ
หลักเกณฑ์ดังจะกล่าวต่อไปนี้
                        (๑)
ข้อความในประเภทที่กล่าวถึงสินค้าที่ทำด้วยวัตถุหรือสารใดให้หมายถึง
สินค้าทั้งที่ทำด้วยวัตถุหรือสารนั้นทั้งหมดหรือเพียงบางส่วนด้วย
                        การจำแนกประเภทสินค้าที่ประกอบด้วยวัตถุหรือสารตั้งแต่ชนิดหนึ่งขึ้นไปให้
เป็นไปตามที่กำหนดไว้ใน (๒) 
                        (๒)
ถ้าเห็นได้ว่าสินค้าชนิดใดอาจจัดเข้าได้สองประเภทหรือมากกว่านั้นจะด้วย
เหตุผลประการใดก็ตาม ให้ถือหลักการจำแนกประเภท ดังนี้
                              (ก) ถ้าประเภทหนึ่งระบุลักษณะของสินค้าไว้โดยชัดแจ้ง
และอีกประเภท
หนึ่งระบุไว้อย่างกว้าง ๆ
ให้จัดเข้าในประเภทที่ระบุไว้โดยชัดแจ้ง
                              (ข)
สินค้าซึ่งผสมหรือประกอบด้วยวัตถุต่างชนิดกัน หรือประกอบด้วยส่วน
ควบต่างชนิดกัน ซึ่งไม่อาจจำแนกประเภทตามความใน (ก) ได้ ให้จัดเข้าในประเภทของวัตถุหรือ
ส่วนควบที่มีลักษณะอันเป็นสาระสำคัญสำหรับสินค้าชนิดนั้นเท่าที่จะใช้หลักเกณฑ์นี้บังคับได้
                              (ค)
สินค้าซึ่งไม่อาจจัดเข้าในประเภทใดตามความใน (ก) หรือ (ข) ให้จัด
เข้าในประเภทซึ่งมีอัตราภาษีสูงที่สุด
                        (๓)
สินค้าครบชุดบริบูรณ์หรือสินค้าซึ่งมีลักษณะอันเป็นสาระสำคัญที่ทำให้เห็น
ได้ว่าเป็นสินค้าครบชุดบริบูรณ์
ที่นำเข้ามาโดยแยกออกจากกันหรือมิได้ประกอบเข้าด้วยกัน แม้จะ
แยกนำเข้าต่างวาระกันก็ตาม
ให้จัดเข้าในประเภทที่ว่าด้วยของครบชุดบริบูรณ์ได้
                        (๔)
ในกรณีที่มีปัญหาเกี่ยวกับสินค้านำเข้าจะจำแนกเข้าพิกัดใด ให้ใช้หลักเกณฑ์
การตีความพิกัดอัตราศุลกากรเป็นเกณฑ์ในการพิจารณาได้ด้วย

                                                            ประกาศ
ณ วันที่ ๒๒ เมษายน ๒๕๒๘
                                                                          สมหมาย ฮุนตระกูล

รัฐมนตรีว่าการกระทรวงการคลัง

[รก.๒๕๒๘/๕๔/๑พ/๑ พฤษภาคม ๒๕๒๘]   

                                                                                                            สุรินทร์
/แก้ไข ๑๓/๗/๒๕๔๔